《星渚篇》
明代·徐渭

昨夕梦见张骞至，今朝忽遇娄星渚。同是天河往复还，可曾相识牛和女。

牛女迢迢河汉边，乌鹊为桥半月圆。黄姑怜彼久离索，折取琼枝插作妍。

龙山尽处深波白，夜夜予来弄明月。钓竿拂却珊瑚长，波声细作琵琶咽。

此时予思横不禁，此际萧郎系妾心。楼中刻漏滴复滴，月里梧桐阴复阴。

娄子讶予醉欲去，去买鲤鱼长尺许。既教柳叶出娥眉，更取花枝催羯鼓。

鼓声高急似鸣鼍，星高月落奈如何。依稀鹊叫东方白，为作迢迢星渚歌。

作者简介：徐渭（1521—1593），汉族，绍兴府山阴（今浙江绍兴）人。初字文清，后改字文长，号天池山人，或署田水月、田丹水，青藤老人、青藤道人、青藤居士、天池渔隐、金垒、金回山人、山阴布衣、白鹇山人、鹅鼻山侬等别号。中国明代文学家、书画家、军事家。民间也普遍流传他的故事传说，关于他年轻时如何聪明，后来如何捉弄官宦等。